title: Provedbena uredba Komisije (EU) br. 139/2013 od 7. siječnja 2013. o utvrđivanju uvjeta zdravlja životinja za uvoz određenih vrsta ptica u Uniju i o uvjetima njihove karantene (kodificirana verzija)  Tekst značajan za EGP

text:
               03/Sv. 062

               HR

               Službeni list Europske unije

               318

         32013R0139

               L 047/1

               SLUŽBENI LIST EUROPSKE UNIJE

               07.01.2013.

         PROVEDBENA UREDBA KOMISIJE (EU) br. 139/2013
   od 7. siječnja 2013.
   o utvrđivanju uvjeta zdravlja životinja za uvoz određenih vrsta ptica u Uniju i o uvjetima njihove karantene
   (kodificirana verzija)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 91/496/EEZ od 15. srpnja 1991. o utvrđivanju načela o organizaciji veterinarskih pregleda životinja koje se unose u Zajednicu iz trećih zemalja i o izmjeni direktiva 89/662/EEZ, 90/425/EEZ i 90/675/EEZ (1), a posebno drugi podstavak njezina članka 10. stavka 3. i točku (b) drugog podstavka njezina članka 10. stavka 4.,
   uzimajući u obzir Direktivu Vijeća 92/65/EEZ od 13. srpnja 1992. o utvrđivanju uvjeta zdravlja životinja kojima se uređuje trgovina i uvoz u Zajednicu životinja, sjemena, jajnih stanica i zametaka koji ne podliježu uvjetima zdravlja životinja utvrđenima u određenim propisima Zajednice iz Priloga A dijela I. Direktive 90/425/EEZ (2), a posebno njezin članak 17. stavak 2. točku (b) i članak 17. stavak 3. te prvu i četvrtu alineju članka 18. stavka 1.,
   budući da:

               (1)

               Uredba Komisije (EZ) br. 318/2007 o utvrđivanju zahtjeva zdravlja životinja za uvoz određenih vrsta ptica u Zajednicu i o uvjetima njihove karantene (3) je bila značajno izmijenjena nekoliko puta (4). Zbog jasnoće i racionalnosti navedenu Uredbu je potrebno kodificirati.

               (2)

               Nakon izbijanja azijskog soja visoko patogene influence ptica u jugozapadnoj Aziji 2004. Komisija je donijela nekoliko Odluka koje pored drugih proizvoda zabranjuju uvoz ptica, osim peradi, iz pogođenih trećih zemalja.

               (3)

               Kako bi se sastavio popis rizika koje predstavlja uvoz ptica koje se drže u zatočeništvu, Komisija je 13. travnja 2005. zatražila od Europske agencije za sigurnost hrane (EFSA) dostavljanje znanstvenog mišljenja o rizicima koje predstavlja uvoz ptica uhvaćenih u divljini i ptica uzgojenih u zatočeništvu iz trećih zemalja.

               (4)

               Slijedom tog zahtjeva EFSA odbor za zdravlje i dobrobit životinja usvojio je tijekom sastanka 26. i 27. listopada 2006. znanstveno mišljenje o rizicima za zdravlje i dobrobit životinja povezanih s uvozim divljih ptica, osim peradi, u Uniju. To znanstveno mišljenje određuje moguća oruđa i mogućnosti koji mogu smanjiti bilo koji rizik za zdravlje životinje povezan s uvozom ptica osim peradi.

               (5)

               Jedna od preporuka EFSA znanstvenog odbora povezana je s kontrolama koje se provode u trećim zemljama koje izvoze ptice osim peradi u Uniju. Poboljšanja u vezi s izvozom trebaju najviše utjecati na smanjenje vjerojatnosti unosa zaraženih ptica u Uniju. Iz tog razloga potrebno je propisati uvjete za uvoz u ovoj Uredbi tako da je dozvoljen samo uvoz iz trećih zemalja kojima je odobren uvoz takvih ptica u Uniju.

               (6)

               Druga EFSA preporuka odnosi se na uvoz ptica uhvaćenih u divljini. Znanstveno mišljenje određuje rizik uzrokovan tim pticama koje mogu biti zaražene zbog lateralnog prijenosa s drugih zaraženih divljih ptica i iz zagađenog okoliša kao i preko zaražene peradi. Uzimajući u obzir ulogu koju imaju divlje migratorne ptice u širenju influence ptica iz Azije u Europu 2005. i 2006. primjereno je ograničiti uvoz ptica osim peradi samo na ptice uzgojene u zatočeništvu.

               (7)

               Rijetko je moguće odrediti sa sigurnošću razliku između ptica koje su uhvaćene u divljini i ptica koje su uzgojene u zatočeništvu. Metode označivanja mogu se primijeniti na obje vrste ptica bez da ih je moguće razlikovati. Stoga je primjereno ograničiti uvoz ptica osim peradi na objekte za uzgoj koje je odobrilo nadležno tijelo treće zemlje izvoza i propisati određene minimalne uvjete za takvo odobrenje.

               (8)

               Uvezene ptice moraju se prevesti izravno u odobreni karantenski objekt ili centar u državi članici u kojem moraju ostati dok se ne isključi zaraza influencom ptica ili newcastleskom bolesti.

               (9)

               U slučaju sumnje na influencu ptica ili newcastlesku bolest u odobrenom karantenskom objektu ili jedinici u odobrenom karantenskom centru primjereno je pričekati dok se sumnja ne potvrdi kako bi se isključio bilo koji drugi uzrok simptoma bolesti prije nego se započne s usmrćivanjem i uništavanjem ptica u zaraženim prostorima.

               (10)

               Direktiva Vijeća 2005/94/EZ od 20. prosinca 2005. o mjerama Zajednice u vezi s kontrolom influence ptica i o stavljanju izvan snage Direktive 92/40/EEZ (5) donesena je kako bi se uzelo u obzir stečeno iskustvo u kontroli influence ptica. Na temelju te Direktive donesena je Odluka Komisije 2006/437/EZ od 4. kolovoza 2006. o odobravanju Dijagnostičkog priručnika za influencu ptica u skladu s Direktivom Vijeća 2005/94/EZ (6) (dijagnostički priručnik) kojom se propisuju dijagnostički postupci na razini Unije, metode uzorkovanja i kriteriji za procjenu rezultata laboratorijskih testova za potvrdu izbijanja influence ptica. Potrebno je uzeti u obzir tu Odluku u pogledu režima testiranja za influencu ptica u odobrenim karantenskim objektima ili centrima.

               (11)

               Primjereno je propisati daljnje uvozne postupke u vezi s prijenosom s graničnih inspekcijskih postaja u odobrene karantenske objekte ili centre po ulasku u Uniju kako bi se osiguralo da uvezene ptice stignu u određeni odobreni karantenski objekt ili centar u razumnom vremenskom roku.

               (12)

               Odobreni karantenski objekti ili centri čiji popis moraju objaviti države članice, moraju ispunjavati određene minimalne uvjete.

               (13)

               Određen uvoz ptica je pokriven drugim zakonodavstvom Unije. Stoga je potrebno takav uvoz isključiti iz područja primjene ove Uredbe.

               (14)

               Rizik za zdravlje životinja koji uzrokuju golubovi za natjecanja koji su dovedeni u Uniju da bi ih se ponovno pustilo tako da mogu odletjeti natrag u mjesto podrijetla je takav da bi ih trebalo isključiti iz područja primjene ove Uredbe.

               (15)

               Osim toga, neke treće zemlje imaju uvjete koji su istovjetni onima predviđenim u zakonodavstvu Unije. Stoga je potrebno uvoz ptica iz takvih zemalja isključiti iz područja primjene ove Uredbe.

               (16)

               Određena odstupanja je također potrebno uzeti u obzir za one ptice za koje je ustanovljeno da su zaražene nisko patogenom influencom ptica ili newcastleskom bolesti u odobrenom karantenskom objektu ili centru u onim slučajevima kad pojava bolesti ne predstavlja rizik za status zdravlja životinja u Uniji.

               (17)

               Mjere predviđene ovom Uredbom su u skladu s mišljenjem Stalnog odbora za prehrambeni lanac i zdravlje životinja,

         DONIJELA JE OVU UREDBU:
   Članak 1.
   Predmet
   Ova Uredba propisuje uvjete zdravlja životinja za uvoz određenih ptica u Uniju iz trećih zemalja i njihovih dijelova iz Priloga I. i uvjete karantene za takav uvoz.
   Članak 2.
   Područje primjene
   Ova Uredba se primjenjuje na životinje iz porodice ptica.
   Međutim ona se ne primjenjuje na:

               (a)

               perad;

               (b)

               ptice uvezene u okviru programa zaštite odobrenog od nadležnog tijela u zemlji odredišta;

               (c)

               kućne ljubimce iz trećeg stavka članka 1. Direktive 92/65/EEZ u pratnji vlasnika;

               (d)

               ptice namijenjene zoološkim vrtovima, cirkusima, zabavnim parkovima ili pokusima;

               (e)

               ptice namijenjene tijelima, institucijama ili centrima odobrenima u skladu s člankom 13. Direktive 92/65/EEZ;

               (f)

               golubove za natjecanja uvezene na teritorij Unije iz susjedne treće zemlje gdje je njihovo boravište, koji su odmah pušteni sa očekivanjem da će odletjeti natrag u odnosnu treću zemlju;

               (g)

               ptice uvezene iz Andore, Lihtenštajna, Monaka, Norveške, San Marina, Švicarske i Vatikana.

         Članak 3.
   Definicije
   Za potrebe ove Uredbe primjenjuju se definicije iz Direktive 2005/94/EZ osim definicije za perad iz točke 4. članka 2. te Direktive. Za potrebe ove Uredbe „perad” su kokoši, pure, biserke, patke, guske, prepelice, golubovi, fazani, jarebice i bezgrebenke uzgojene ili držane u zatočeništvu za rasplod, proizvodnju mesa ili konzumnih jaja, ili za popunjavanje lovišta.
   Sljedeće definicije se također primjenjuju:

               (a)

               „ptice” znači životinje vrste ptica osim onih navedenih u drugom stavku članka 2.;

               (b)

               „objekt odobren za uzgoj” znači:

                           i.

                           objekt koji se koristi isključivo za uzgoj ptica; i

                           ii.

                           koji je pregledan i odobren od nadležnog tijela treće zemlje izvoznice te udovoljava uvjetima iz članka 4. i Priloga II.;

               (c)

               „ptice uzgojene u zatočeništvu” znači ptice koje nisu ulovljene u divljini, već su rođene i uzgojene u zatočeništvu i potječu od roditelja koji su se parili ili su oplođena jaja na drugi način prenesena u zatočeništvo;

               (d)

               „bešavni nožni prsten” znači prsten ili obruč kružnog oblika, bez prekida ili spoja, s kojim nije manipulirano na bilo koji način, takve veličine da se ne može skinuti s noge ptice kada je u potpunosti razvijena nakon što je stavljen u prvim danima njenog života, komercijalno proizveden u tu svrhu;

               (e)

               „odobreni karantenski objekt” znači objekt koji nije karantenski centar:

                           i.

                           koji služi kao karantena za uvezene ptice;

                           ii.

                           koji je pregledan i odobren od nadležnog tijela, te udovoljava minimalnim uvjetima iz članka 6. i Priloga IV.;

               (f)

               „odobreni karantenski centar” znači prostor:

                           i.

                           koji služi kao karantena za uvezene ptice;

                           ii.

                           koji sadrži određeni broj jedinica, koje su operativno i fizički odvojene jedna od druge i svaka pojedina jedinica sadrži samo ptice iz iste pošiljke, istog zdravstvenog statusa i tvori jednu epidemiološku jedinicu;

                           iii.

                           koji je pregledan i odobren od nadležnog tijela, te udovoljava minimalnim uvjetima iz članka 6. i Priloga IV.;

               (g)

               „sentinel ptice” znači perad koja će se koristiti kao dijagnostička pomoć za vrijeme karantene;

               (h)

               „dijagnostički priručnik”znači Dijagnostički priručnik za influencu ptica iz Priloga Odluci 2006/437/EZ.

         Članak 4.
   Odobreni objekti za uzgoj
   Odobreni objekti za uzgoj moraju udovoljavati sljedećim uvjetima:

               (a)

               objekt za uzgoj mora biti odobren od nadležnog tijela u skladu s uvjetima iz Priloga II. te mu mora biti dodijeljen broj odobrenja;

               (b)

               nadležno tijelo mora obavijestiti Komisiju o broju odobrenja;

               (c)

               naziv i broj odobrenja objekta za uzgoj mora se nalaziti na popisu objekata za uzgoj kojeg je sastavila Komisija;

               (d)

               odobrenje objekta za uzgoj mora biti odmah povučeno ili nadležno tijelo mora obustaviti rad objekta kada više ne udovoljava uvjetima iz Priloga II. te o tome mora odmah obavijestiti Komisiju.

         Članak 5.
   Uvjeti uvoza
   Uvoz ptica bit će odobren samo ako ptice ispunjavaju sljedeće uvjete:

               (a)

               ptice moraju biti uzgojene u zatočeništvu;

               (b)

               ptice moraju potjecati iz trećih zemalja ili dijelova tih zemalja navedenih u Prilogu I.;

               (c)

               ptice moraju dolaziti iz odobrenih objekata za uzgoj koji udovoljavaju uvjetima iz članka 4.;

               (d)

               ptice moraju biti podvrgnute laboratorijskom testiranju u razdoblju od 7 do 14 dana prije otpreme s negativnim rezultatom na bilo koji virus influence ptica i virus newcastleske bolesti;

               (e)

               ptice ne smiju biti cijepljene protiv influence ptica;

               (f)

               ptice mora pratiti certifikat o zdravlju životinja u skladu s obrascem certifikata iz Priloga III. (certifikat o zdravlju životinja);

               (g)

               ptice moraju biti označene individualnim identifikacijskim brojem na bešavnom nožnom prstenu ili mikročipom u skladu s člankom 66. stavkom 2. Uredbe Komisije (EZ) br. 865/2006 (7);

               (h)

               individualni identifikacijski broj nožnog prstena ili mikročip iz točke (g) ovog članka mora sadržavati najmanje sljedeće podatke:

                           —

                           ISO kod treće zemlje izvoznice koja je provela označivanje,

                           —

                           jedinstveni serijski broj;

               (i)

               individualni identifikacijski broj iz točke (g) ovog članka mora biti upisan u certifikat o zdravlju životinja;

               (j)

               ptice moraju biti prevožene u novim kavezima koji su izvana pojedinačno označeni identifikacijskim brojem, a koji mora odgovarati identifikacijskom broju navedenom u veterinarskom certifikatu.

         Članak 6.
   Odobreni karantenski objekti i centri
   Odobreni karantenski objekti i centri moraju ispunjavati minimalne uvjete iz Priloga IV.
   Svaka država članica mora sastaviti i ažurirati popis odobrenih karantenskih objekata i centara i njihovih brojeva odobrenja i staviti ga na raspolaganje Komisiji, drugim državama članicama i javnosti.
   Članak 7.
   Izravan prijenos ptica u odobrene karantenske objekte ili centre
   Ptice moraju biti prevožene u kavezima ili krletkama izravno s granične inspekcijske postaje u odobreni karantenski objekt ili centar.
   Ukupno vremensko razdoblje putovanja od postaje do karantenskog objekta ili centra ne smije biti dulje od devet sati.
   Kada se vozila koriste za prijevoz ptica moraju biti zapečaćena od nadležnog tijela službenim plombom.
   Članak 8.
   Postupak potvrđivanja
   Uvoznici ili njihovi zastupnici dužni su osigurati potvrdu, izdanu na službenom jeziku države članice ulaska, a potpisanu od osobe odgovorne za karantenski objekt ili centar, kojom se potvrđuje da će ptice biti prihvaćene u karantenu.
   Potvrda mora:

               (a)

               sadržavati čitko napisan naziv i adresu te broj odobrenja karantenskog objekta ili centra;

               (b)

               stići na graničnu inspekcijsku postaju putem elektronske pošte ili faksa prije dopreme pošiljke na tu postaju ili je može dostaviti uvoznik ili njegov zastupnik prije nego što su ptice puštene s granične inspekcijske postaje.

         Članak 9.
   Provoz ptica u Uniji
   Kada su ptice uvezene na područje Unije preko države članice koja nije država odredišta, poduzimaju se sve mjere kako bi se osiguralo da pošiljka stigne u državu članicu odredišta.
   Članak 10.
   Praćenje prijevoza ptica
   1.   U slučaju kada zakonodavstvo Unije zahtijeva provođenje praćenja ptica od granične inspekcijske postaje do odobrenog karantenskog objekta ili centra na mjestu odredišta, mora se omogućiti razmjena podataka kako slijedi:

               (a)

               službeni veterinar odgovoran za graničnu inspekcijsku postaju mora obavijestiti nadležno tijelo odgovorno za odobreni karantenski objekt ili centar na mjestu odredišta pošiljke o mjestu podrijetla i mjestu odredišta ptica putem sustava Traces;

               (b)

               osoba odgovorna za odobreni karantenski objekt ili centar mora elektronskom poštom ili faksom, u roku od jednog radnog dana od datuma prispijeća pošiljke u karantenski objekt ili centar, obavijestiti službenog veterinara odgovornog za odobreni karantenski objekt ili centar na mjestu odredišta pošiljke o prispijeću pošiljke;

               (c)

               službeni veterinar odgovoran za odobreni karantenski objekt ili centar na mjestu odredišta pošiljke mora obavijestiti putem sustava Traces, u roku od tri radna dana od datuma prispijeća pošiljke u karantenski objekt ili centar, službenog veterinara odgovornog za graničnu inspekcijsku postaju koji ga je obavijestio o prispijeću pošiljke na mjesto odredišta.

         2.   Ako nadležno tijelo odgovorno za graničnu inspekcijsku postaju dobije potvrdu da ptice, za koje je prijavljeno da su namijenjene za odobreni karantenski objekt ili centar, nisu pristigle na mjesto odredišta odobrenog karantenskog objekta ili centra u roku od tri radna dana od predviđenog datuma dolaska pošiljke, nadležno tijelo mora poduzeti odgovarajuće mjere prema osobi odgovornoj za pošiljku.
   Članak 11.
   Odredbe vezane uz karantenu
   1.   Ptice moraju provesti najmanje 30 dana u odobrenom karantenskom objektu ili centru (dalje u tekstu: karantena).
   2.   Najmanje na početku i na kraju karantene svake pošiljke, službeni veterinar mora provesti inspekcijski nadzor nad uvjetima karantene svake pošiljke uključujući evidenciju o mortalitetu i kliničkom pregledu ptica u odobrenom karantenskom objektu ili u pojedinoj jedinici odobrenog karantenskog centra.
   Međutim, službeni veterinar može i češće provoditi inspekcijski nadzor ako to nalaže situacija u vezi s bolešću.
   Članak 12.
   Pregled, uzorkovanje i testiranje koje je potrebno provesti u vezi s pošiljkom tijekom karantene
   1.   Pregled, uzorkovanje i testiranje na influencu ptica i newcastlesku bolest iz Priloga V. mora se provesti nakon prispijeća ptica u karantenu.
   2.   U slučaju korištenja sentinel ptica, mora se upotrijebiti najmanje 10 sentinel ptica u odobrenom karantenskom objektu ili svakoj jedinici odobrenog karantenskog centra.
   3.   Sentinel ptice koje se koriste za preglede, uzorkovanja i testiranja moraju biti:

               (a)

               stare najmanje tri tjedna i korištene samo jednom za ovu svrhu;

               (b)

               označene nožnim prstenom ili nekom drugom identifikacijskom oznakom koja se ne može ukloniti;

               (c)

               necijepljene i seronegativne na influencu ptica i newcastlesku bolest u razdoblju od 14 dana prije dana početka karantene;

               (d)

               smještene u odobreni karantenski objekt ili jedinicu odobrenog karantenskog centra prije dolaska ptica u zajednički zračni prostor i što je moguće bliže pticama kako bi se osigurao bliski kontakt između sentinel ptica i ekskremenata ptica u karanteni.

         Članak 13.
   Mjere u slučaju sumnje na bolest u odobrenom karantenskom objektu ili centru
   1.   Ako se za vrijeme trajanja karantene u odobrenom karantenskom objektu pojavi sumnja da je jedna ili više ptica i/ili sentinel ptica zaražena influencom ptica ili newcastleskom bolešću, poduzimaju se sljedeće mjere:

               (a)

               nadležno tijelo odobreni karantenski objekt stavlja pod službeni nadzor;

               (b)

               moraju se uzeti i analizirati uzorci ptica i sentinel ptica za virološke pretrage u skladu s točkom 2. Priloga V.;

               (c)

               zabranjen je ulazak i izlazak ptica iz odobrenog karantenskog objekta dok se ne isključi sumnja na bolest.

         2.   U slučaju potvrđene sumnje na influencu ptica ili newcastlesku bolest u odobrenom karantenskom objektu iz stavka 1., moraju se poduzeti sljedeće mjere:

               (a)

               sve ptice i sentinel ptice u odobrenom karantenskom objektu moraju se usmrtiti i uništiti;

               (b)

               odobreni karantenski objekt mora se očistiti i dezinficirati;

               (c)

               zabranjen je ulazak ptica u odobreni karantenski objekt do isteka 21 dana od završnog čišćenja i dezinfekcije.

         3.   U slučaju sumnje na pojavu influence ptica ili newcastleske bolesti u jedne ili više ptica i/ili sentinel ptica za vrijeme trajanja karantene u jedinici karantenskog centra, moraju se poduzeti sljedeće mjere:

               (a)

               nadležno tijelo odobreni karantenski centar stavlja pod službeni nadzor;

               (b)

               moraju se uzeti i analizirati uzorci ptica i sentinel ptica za virološke pretrage u skladu s točkom 2. Priloga V.;

               (c)

               zabranjen je ulazak i izlazak ptica iz odobrenog karantenskog objekta dok se ne isključi sumnja.

         4.   U slučaju potvrđene sumnje na influencu ptica ili newcastlesku bolest u odobrenom karantenskom centru iz stavka 3. moraju se poduzeti sljedeće mjere:

               (a)

               sve ptice i sentinel ptice u odobrenom karantenskom centru moraju se usmrtiti i uništiti;

               (b)

               dotična jedinica mora se očistiti i dezinficirati;

               (c)

               moraju se uzeti sljedeći uzorci:

                           i.

                           ako se koriste sentinel ptice, najranije 21 dan nakon provedenog završnog čišćenja i dezinfekcije dotične jedinice, uzorci za serološka ispitivanja iz Priloga V. moraju se uzeti od sentinel ptica u drugim karantenskim jedinicama; ili

                           ii.

                           ako se ne koriste sentinel ptice, tijekom 7 do 15 dana nakon provedenog završnog čišćenja i dezinfekcije; uzorci za virusološka ispitivanja iz točke 2. Priloga V. moraju se uzeti od ptica iz drugih karantenskih jedinica;

               (d)

               niti jedna ptica ne smije napustiti odobreni karantenski centar do dobivanja negativnih rezultata uzorkovanja iz točke (c).

         5.   Države članice moraju obavijestiti Komisiju o poduzetim mjerama iz ovog članka.
   Članak 14.
   Odstupanja u slučaju pozitivnog nalaza na nisko patogenu influencu ptica ili newcastlesku bolest u odobrenom karantenskom objektu ili centru
   1.   Ako se za vrijeme karantene utvrdi infekcija u jedne ili više ptica i/ili sentinel ptica virusom nisko patogene influence ptica (NPIP) ili newcastleske bolesti, nadležno tijelo može, na temelju procjene rizika odobriti odstupanja od mjera iz članka 13. stavka 2. točke (a) i stavka 4. točke (a), pod uvjetom da takva odstupanja ne ugrožavaju kontrolu bolesti (odstupanje).
   Države članice će odmah obavijestiti Komisiju o svim takvim odstupanjima.
   2.   Kad službeni veterinar pregledava odobreni karantenski objekt ili centar kojem je dozvoljeno odstupanje, a jedna ili više ptica i/ili sentinel ptica je inficirana s NPIP ili newcastleskom bolesti, primjenjuju se mjere iz stavaka 3. do 7.
   Države članice će odmah obavijestiti Komisiju o svim takvim mjerama.
   3.   U slučaju pozitivnog nalaza NPIP, umjesto standardnih uzoraka koji su propisani u Dijagnostičkom priručniku, 21 dan od posljednjeg pozitivnog nalaza NPIP u odobrenom karantenskom objektu, ili iz svake jedinice odobrenog karantenskog centra u intervalima od 21 dan, za laboratorijsko testiranje moraju se uzeti sljedeći uzorci:

               (a)

               uzorci bilo kojih uginulih sentinel ptica ili drugih ptica prisutnih za vrijeme uzorkovanja;

               (b)

               brisovi dušnika/ždrijela i kloake od najmanje 60 ptica ili brisovi svih ptica ako ih u odobrenom karantenskom objektu ili zahvaćenoj jedinici odobrenog karantenskog centra ima manje od 60; ili uzorci svježeg izmeta kod malih ptica, egzotičnih ili onih s kojima se teško rukuje ili bi rukovanje s njima predstavljalo opasnost za ljude; uzorkovanje i laboratorijsko testiranje navedenih uzoraka mora se nastaviti sve dok se u dva uzastopna testiranja provedena u intervalu od najmanje 21 dan ne dobiju negativni rezultati.

         Međutim nadležno tijelo može odobriti odstupanje od veličine uzorka iz ovog stavka na temelju rezultata procjene rizika.
   4.   U slučaju pozitivnog nalaza na newcastlesku bolest, nadležno tijelo može jedino dozvoliti odstupanje pod uvjetom da su, 30 dana nakon posljednjeg uginuća ili kliničkog ozdravljenja posljednje oboljele životinje, uzorkovanjem u skladu s točkama 1. i 2. Priloga V. bez uzimanja u obzir određenog vremenskog roka dobiveni negativni rezultati.
   5.   Ptice ne smiju biti puštene iz karantene sve do isteka razdoblja za laboratorijsko testiranje navedenog u stavku 3.
   6.   Odobreni karantenski objekt ili dotična jedinica odobrenog karantenskog centra mora se očistiti i dezinficirati nakon pražnjenja. Svi predmeti ili otpad koji mogu biti kontaminirani, kao i sav otpad nakupljen tijekom laboratorijskog testiranja iz stavka 3. moraju se ukloniti tako da se spriječi širenje uzročnika i uništiti tako da se zajamči uništenje virusa NPIP ili newcastleske bolesti.
   7.   Nove životinje mogu se uvoditi u odobreni karantenski objekt ili centar tek 21 dan nakon obavljenog završnog čišćenja i dezinfekcije iz stavka 6.
   Članak 15.
   Mjere u slučaju sumnje na klamidiozu
   Ako se za vrijeme trajanja karantene u odobrenom karantenskom objektu ili centru posumnja ili potvrdi infekcija papiga Chlamydophilom psittaci, sve ptice iz pošiljke moraju biti tretirane metodom odobrenom od nadležnog tijela i razdoblje trajanja karantene se produljuje za najmanje dva mjeseca od datuma zadnjeg zabilježenog slučaja.
   Članak 16.
   Raspuštanje karantene
   Karantena s pticama raspušta se iz odobrenog karantenskog objekta ili centra uz odobrenje službenog veterinara u pisanom obliku.
   Članak 17.
   Obveze obavješćivanja i izvješćivanja
   1.   Države članice obavješćuju Komisiju u roku od 24 sata o svakom slučaju influence ptica ili newcastleske bolesti otkrivenom u odobrenom karantenskom objektu ili centru.
   2.   Države članice šalju Komisiji sljedeće podatke na godišnjoj osnovi:

               (a)

               broj uvezenih ptica koje su prošle kroz odobrene karantenske objekte i centre po vrsti i po odobrenom objektu za uzgoj iz kojeg potječu;

               (b)

               stopu mortaliteta uvezenih ptica od postupka certificiranja u zemlji podrijetla do raspuštanja karantene;

               (c)

               broj pozitivnih nalaza na influencu ptica, newcastlesku bolest i Chlamydophila psittaci u odobrenim karantenskim objektima ili centrima.

         Članak 18.
   Troškovi karantene
   Sve troškove karantene nastale primjenom ove Uredbe snosi uvoznik.
   Članak 19.
   Stavljanje izvan snage
   Uredba (EZ) br. 318/2007 stavlja se izvan snage.
   Upućivanja na Uredbu stavljenu izvan snage smatraju se upućivanjima na ovu Uredbu i tumače se u skladu s korelacijskom tablicom iz Priloga VII.
   Članak 20.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 7. siječnja 2013.

            Za Komisiju

            Predsjednik

         José Manuel BARROSO

      (1)  SL L 268, 24.9.1991., str. 56.

      (2)  SL L 268, 14.9.1992., str. 54.

      (3)  SL L 84, 24.3.2007., str. 7.

      (4)  Vidjeti Prilog VI.

      (5)  SL L 10, 14.1.2006., str. 16.

      (6)  SL L 237, 31.8.2006., str. 1.

      (7)  SL L 166, 19.6.2006., str. 1.
   PRILOG I.

      Popis trećih zemalja iz kojih je dozvoljen uvoz ptica uzgojenih u zatočeništvu

               1.

               Treće zemlje ili njihovi dijelovi navedeni u stupcima 1 i 3 tablice iz dijela 1. Priloga I. Uredbi Komisije (EZ) br. 798/2008 (1), a stupac 4 te tablice predviđa obrazac veterinarskog certifikata za perad za uzgoj ili proizvodnju osim bezgrebenki (BPP);

               2.

               Argentina;

               3.

               Filipini: regija glavnoga grada.

      (1)  SL L 226, 23.8.2008., str. 1.
   PRILOG II.

      Uvjeti za odobravanje objekata za uzgoj u trećoj zemlji podrijetla kako je predviđeno člankom 4.

   POGLAVLJE 1.

      Odobrenje objekata za uzgoj

   Za dobivanje odobrenja iz članka 4. objekt za uzgoj mora udovoljavati uvjetima iz ovog poglavlja.

               1.

               Objekt za uzgoj mora biti odgovarajuće ograđen i odvojen od svoje okoline ili životinje moraju biti zatvorene i smještene tako da ne predstavljaju rizik za zdravlje gospodarstvima koja drže životinje, a čiji zdravstveni status može biti ugrožen.

               2.

               Mora imati odgovarajuća sredstva za hvatanje, zatvaranje i izdvajanje životinja i dostupne odgovarajuće odobrene karantenske objekte i odobrene postupke za životinje koje dolaze iz objekata koji nisu odobreni.

               3.

               osoba odgovorna za objekt za uzgoj mora imati odgovarajuće iskustvo iz područja uzgoja ptica.

               4.

               Objekt za uzgoj mora biti slobodan od influence ptica, newcastleske bolesti i Chlamydophila psittaci; kako bi objekt bio proglašen slobodnim od tih bolesti, nadležno tijelo procjenjuje evidenciju o zdravstvenom statusu unazad najmanje tri godine prije datuma podnošenja zahtjeva za odobrenje i rezultate kliničkih i laboratorijskih testova provedenih unutar tog razdoblja. Međutim, novi objekt za uzgoj može biti odobren na temelju rezultata kliničkih i laboratorijskih testova provedenih na životinjama u tim objektima.

               5.

               Mora imati ažurirane podatke o:

                           (a)

                           broju i identitetu (dob, spol, vrsta i individualni identifikacijski broj, gdje je primjenjivo) životinja svake vrste prisutne u objektu za uzgoj;

                           (b)

                           broju i identitetu (dob, spol, vrsta i individualni identifikacijski broj, gdje je primjenjivo) životinja koje dolaze ili odlaze iz objekta za uzgoj, zajedno s podacima o njihovom podrijetlu ili mjestu odredišta, prijevoz u ili iz objekta za uzgoj te zdravstveni status životinja;

                           (c)

                           rezultatima testiranja krvi ili bilo kojim drugim dijagnostičkim postupcima;

                           (d)

                           slučajevima bolesti i, ako je potrebno, provedenoj terapiji;

                           (e)

                           rezultatima post mortem pregleda na životinjama koje su uginule u objektu za uzgoj uključujući i mrtvorođene životinje;

                           (f)

                           opažanjima zabilježenim za vrijeme razdoblja izolacije ili karantene.

               6.

               Objekt za uzgoj mora imati ugovor s nadležnim laboratorijem za obavljanje post mortem pregleda, ili jedan ili više odgovarajućih objekata gdje se takvi pregledi mogu obavljati od strane stručne osobe pod odgovornošću službenog veterinara.

               7.

               Objekt za uzgoj mora imati odgovarajuće ugovore ili objekte prikladne za odlaganje tijela životinja koje su uginule od bolesti ili su bile eutanazirane.

               8.

               Objekt za uzgoj mora osigurati, na temelju ugovora ili zakona, usluge veterinara ovlaštenog od i pod nazorom nadležnog tijela zemlje izvoznice, koji:

                           (a)

                           osigurava da su odgovarajuće mjere za nadziranje bolesti i mjere kontrole u odnosu na status bolesti u dotičnoj državi odobrene od strane nadležnog tijela i primjenjivane u objektu za uzgoj. Takve mjere uključuju:

                                       i.

                                       godišnji plan nadziranja bolesti uključujući odgovarajuću kontrolu zoonoza u životinja;

                                       ii.

                                       kliničko, laboratorijsko i post mortem testiranje životinja za koje se sumnja da su zaražene prenosivim bolestima;

                                       iii.

                                       cijepljenje prijemljivih životinja protiv zaraznih bolesti ako je potrebno, u skladu s Priručnikom o dijagnostičkim testovima i cjepivima za kopnene životinje Svjetske organizacije za zdravlje životinja (OIE);

                           (b)

                           osigurava prijavu bez odgode nadležnom tijelu svakog sumnjivog uginuća ili prisustvo bilo kojih drugih simptoma koji upućuju da su životinje zaražene influencom ptica, newcastleskom bolesti ili Chlamydophila psittaci;

                           (c)

                           osigurava da su životinje koje ulaze u objekt za uzgoj izolirane ako je potrebno i u skladu sa zahtjevima ove Uredbe i uputama nadležnog tijela ako su dane;

                           (d)

                           je odgovoran za svakodnevno ispunjavanje uvjeta zdravlja životinja propisanih ovom Uredbom i zakonodavstvom Unije iz područja dobrobiti životinja za vrijeme prijevoza.

               9.

               Ako objekt za uzgoj uzgaja pokusne životinje namijenjene laboratorijima koji provode pokuse, skrb i smještaj takvih životinja mora biti u skladu s odredbama iz članka 33. Direktive 2010/63/EU Europskog parlamenta i Vijeća (1).

         POGLAVLJE 2.

      Zadržavanje odobrenja objekata za uzgoj

   Objekti za uzgoj mogu zadržati status odobrenih objekata samo ako ispunjavaju uvjete iz ovog poglavlja.

               1.

               Prostori moraju biti pod kontrolom službenog veterinara nadležnog tijela, koji:

                           (a)

                           osigurava da su ispunjeni uvjeti iz ove Uredbe;

                           (b)

                           obilazi prostore objekta za uzgoj najmanje jednom godišnje;

                           (c)

                           nadzire rad ovlaštenog veterinara i provođenje godišnjeg plana nadziranja bolesti;

                           (d)

                           potvrđuje da rezultati kliničkih, post mortem i laboratorijskih testova na životinjama ne pokazuju prisutnost influence ptica, newcastleske bolesti ili Chlamydophila psittaci.

               2.

               Jedino se životinje koje dolaze iz drugog odobrenog objekta za uzgoj mogu uvoditi u objekt za uzgoj, u skladu s uvjetima iz ove Uredbe.

               3.

               Objekt za uzgoj mora voditi evidenciju iz točke 5. poglavlja 1. najmanje 10 godina od datuma odobrenja.

         POGLAVLJE 3.

      Karantena za ptice koje ne dolaze iz odobrenih objekta za uzgoj

   Odstupajući od točke 2. poglavlja 2., ptice koje ne dolaze iz odobrenih objekata za uzgoj mogu biti uvedene u objekt za uzgoj nakon što takav unos odobri nadležno tijelo, pod uvjetom da su te životinje boravile u karanteni u skladu s uputama nadležnog tijela prije njihovog unosa u zbirku. Karantena mora trajati najmanje 30 dana.
   POGLAVLJE 4.

      Obustava, povlačenje ili ponovno izdavanje odobrenja objektu za uzgoj

   Postupci za djelomično ili potpuno obustavljanje, povlačenje ili ponovno izdavanje odobrenja objektima za uzgoj moraju ispunjavati uvjete iz ovog poglavlja.

               1.

               Ako nadležno tijelo ustanovi da objekt za uzgoj više ne ispunjava uvjete iz poglavlja 1. i 2. ili da je došlo do promjene namjene objekta tako da ne služi isključivo za uzgoj ptica, ono će obustaviti ili povući odobrenje takvog objekta.

               2.

               Ako se nadležnom tijelu prijavi sumnja na influencu ptica, newcastlesku bolest ili Chlamydophila psittaci, ono će obustaviti odobrenje objektu za uzgoj dok se sumnja službeno ne isključi. Ono će osigurati poduzimanje mjera za potvrdu ili isključivanje sumnje i sprečavanje širenja bolesti, u skladu sa zahtjevima zakonodavstva Unije kojima su propisane mjere koje se moraju poduzeti protiv dotične bolesti i o trgovini životinjama.

               3.

               Ako je sumnja na bolest potvrđena, nadležno tijelo može ponovno odobriti objekt za uzgoj samo u skladu s poglavljem 1., a nakon:

                           (a)

                           iskorjenjivanja bolesti i izvora infekcije iz objekta za uzgoj;

                           (b)

                           odgovarajućeg čišćenja i dezinfekcije objekta za uzgoj;

                           (c)

                           ispunjavanja uvjeta iz poglavlja 1., uz izuzetak točke 4.;

               4.

               Nadležno tijelo mora odmah obavijestiti Komisiju o obustavi, povlačenju ili ponovnom izdavanju odobrenja bilo kojeg objekta za uzgoj.

      (1)  SL L 276, 20.10.2010., str. 33.
   PRILOG III.

      Veterinarski certifikat iz točke (f) članka 5. za uvoz određenih ptica osim peradi namijenjenih za otpremu u Uniju

   PRILOG IV.

      Minimalni uvjeti za odobrene karantenske objekte i centre za ptice iz članka 6.

   Odobreni karantenski objekti i centri moraju ispunjavati uvjete iz poglavlja 1 i 2.
   POGLAVLJE 1.

      Izgradnja i opremanje karantenskih objekata ili centara

               (1)

               Karantenski objekt ili centar mora biti odvojen objekt ili objekti, odvojen od drugih gospodarstava koja drže perad i drugih gospodarstava koja drže ptice na udaljenosti koju odredi nadležno tijelo na temelju procjene rizika, uzimajući u obzir epidemiologiju influence ptica i newcastleske bolesti. Ulazna/izlazna vrata moraju imati mogućnost zaključavanja te znak: „KARANTENA – zabranjen ulaz neovlaštenom osoblju”.

               (2)

               Svaka karantenska jedinica karantenskog centra mora imati odvojeni zračni prostor.

               (3)

               Karantenski objekt ili centar mora biti u potpunosti zaštićen od ulaska drugih ptica, muha i štetnika, zatvoren tako da omogućava fumigaciju.

               (4)

               Odobreni karantenski objekt i svaka jedinica odobrenog karantenskog centra mora biti opremljena s prostorijama za pranje ruku.

               (5)

               Ulazna i izlazna vrata u odobreni karantenski objekt i svaku jedinicu odobrenog karantenskog centra moraju biti sustavi dvostrukih vrata.

               (6)

               Dezinfekcijske barijere moraju biti postavljene na svim ulazima/izlazima u/iz odobrenog karantenskog objekta i pojedine jedinice odobrenog karantenskog centra.

               (7)

               Sva oprema mora biti izrađena tako da se može lako očistiti i dezinficirati.

               (8)

               Skladište za hranu za životinje mora biti u potpunosti zaštićeno od ulaska ptica, glodavaca i insekata.

               (9)

               Kontejner za odlaganje otpada mora biti dostupan i u potpunosti zaštićen od ulaska ptica i glodavaca.

               (10)

               Mora postojati hladnjak i/ili zamrzivač za čuvanje lešina.

         POGLAVLJE 2.

      Zahtjevi upravljanja

               (1)

               Odobreni karantenski objekti i centri moraju:

                           (a)

                           imati učinkovit sustav kontrole koji osigurava odgovarajuće nadziranje životinja;

                           (b)

                           biti pod kontrolom i odgovornošću službenog veterinara;

                           (c)

                           biti očišćeni i dezinficirani u skladu s programom kojeg je odobrilo nadležno tijelo nakon čega slijedi odgovarajuće razdoblje odmora objekta. Korišteni dezinficijensi moraju biti odobreni za tu svrhu od nadležnog tijela.

               (2)

               Za svaku pošiljku ptica u karanteni:

                           (a)

                           odobreni karantenski objekt ili jedinica odobrenog karantenskog centra mora biti očišćena i dezinficirana, te slobodna od ptica najmanje sedam dana prije uvođenja sljedeće pošiljke ptica;

                           (b)

                           pošiljka ptica mora dolaziti iz odobrenog objekta za uzgoj u trećoj zemlji podrijetla i mora biti uvedena u razdoblju od ne više od 48 sati;

                           (c)

                           razdoblje karantene počinje uvođenjem posljednje ptice;

                           (d)

                           odobreni karantenski objekt ili jedinica odobrenog karantenskog centra mora biti ispražnjena od ptica, očišćena i dezinficirana na kraju karantene.

               (3)

               Moraju se poduzeti mjere predostrožnosti kako bi se izbjegla međusobna kontaminacija između ulaznih i izlaznih pošiljaka.

               (4)

               Zabranjen je ulaz neovlaštenim osobama u odobreni karantenski objekt ili centar.

               (5)

               Osobe koje ulaze u odobreni karantenski objekt ili centar moraju nositi zaštitnu odjeću i obuću.

               (6)

               Zabranjen je kontakt među osobljem odobrenih karantenskih objekata ili jedinica odobrenog karantenskog centra, koji može uzrokovati kontaminaciju.

               (7)

               Mora biti dostupna odgovarajuća oprema za čišćenje i dezinfekciju.

               (8)

               Ako se koristi označivanje mikročipom u odobrenom karantenskom objektu ili centru, mora biti dostupan odgovarajući čitač mikročipova.

               (9)

               Čišćenje i dezinfekcija kaveza i krletki koje se koriste u prijevozu mora se obaviti u odobrenom karantenskom objektu ili centru, osim ako se uništavaju. Ako se ponovno upotrebljavaju, moraju biti izrađeni od materijala koji omogućava učinkovito čišćenje i dezinfekciju. Kavezi i krletke moraju biti uništeni tako da se izbjegne širenje uzročnika bolesti.

               (10)

               Gnoj i otpadni materijal se redovito sakupljaju, pohranjuju u posebnim kontejnerima i naknadno se tretiraju tako da se izbjegne širenje uzročnika bolesti.

               (11)

               Lešine ptica moraju se pregledati u službenom laboratoriju koji odredi nadležno tijelo.

               (12)

               Potrebne analize i tretmani ptica moraju se provoditi uz konzultacije sa službenim veterinarom i pod njegovom kontrolom.

               (13)

               Službeni veterinar mora biti obaviješten o bolestima i uginućima ptica i/ili sentinel ptica za vrijeme karantene.

               (14)

               Odgovorna osoba u odobrenom karantenskom objektu ili centru mora voditi evidenciju o:

                           (a)

                           datumu, broju i vrstama ptica koje ulaze i izlaze za svaku pošiljku;

                           (b)

                           primjercima certifikata o zdravlju životinja i zajedničkim veterinarskim ulaznim dokumentima koji prate uvezene ptice;

                           (c)

                           individualnim identifikacijskim brojevima uvezenih ptica, a u slučaju označivanja mikročipom detalje o tipu mikročipa i korištenom čitaču;

                           (d)

                           ako se u karantenskom objektu ili centru koriste sentinel ptice, broju i smještaju sentinel ptica u karantenskom objektu ili centru;

                           (e)

                           svim značajnijim opažanjima: o dnevnim slučajevima oboljenja i uginuća;

                           (f)

                           datumima i rezultatima testiranja;

                           (g)

                           vrstama i datumima tretmana;

                           (h)

                           popisima osoba koje ulaze i izlaze iz karantenskog objekta ili centra.

               (15)

               Evidencije iz točke 14. moraju se čuvati najmanje 10 godina.

         POGLAVLJE 3.

      Obustava, povlačenje ili ponovno izdavanje odobrenja karantenskim objektima ili centrima

   Postupci za djelomično ili potpuno obustavljanje, povlačenje ili ponovno izdavanje odobrenja karantenskim objektima ili centrima moraju ispunjavati uvjete iz ovog poglavlja.

               1.

               Ako nadležno tijelo ustanovi da karantenski objekti ili centar više ne ispunjava uvjete iz poglavlja 1. i 2. ili je došlo do promjene namjene koja nije obuhvaćena člankom 3. točkama (e) i (f), ono mora o toj činjenici obavijestiti Komisiju. Takvi karantenski objekti ili centri se ne smiju koristiti za uvoz u skladu s ovom Uredbom.

               2.

               Odobrenje se ponovno izdaje samo ako karantenski objekt ili centar ponovo ispunjavaju uvjete iz poglavlja 1. i 2.

         PRILOG V.

      Postupci za ispitivanje, uzorkovanje i testiranje za influencu ptica i newcastlesku bolest

               (1)

               Za vrijeme trajanja karantene sentinel ptice ili uvezene ptice ako se sentinel ptice ne koriste, moraju biti podvrgnute sljedećim postupcima:

                           (a)

                           ako se koriste sentinel ptice:

                                       i.

                                       uzorci krvi za serološka ispitivanja moraju se uzeti od svih sentinel ptica u razdoblju od najranije 21 dan od njihovog ulaska u karantenu do najkasnije tri dana prije isteka karantene;

                                       ii.

                                       ako se ispitivanjem sentinel ptica dobiju pozitivni ili sumnjivi serološki rezultati uzoraka iz točke i., uvezene ptice se moraju podvrgnuti virološkom ispitivanju; moraju se uzeti brisovi kloake (ili izmeta) i dušnika/ždrijela od najmanje 60 ptica ili od svih ptica ako pošiljka ima manje od 60 ptica;

                           (b)

                           ako se sentinel ptice ne koriste, uvezene ptice moraju biti virološki pretražene (serološko testiranje nije prikladno). Moraju se uzeti brisovi dušnika/ždrijela i/ili kloake (ili izmeta) od najmanje 60 ptica ili od svih ptica u pošiljkama sa manje od 60 ptica, tijekom prvih 7 do 15 dana karantene.

               (2)

               Osim testiranja iz točke 1. za virološka pretraživanja moraju se uzeti sljedeći uzorci:

                           (a)

                           brisovi kloake (ili izmet) i dušnika/ždrijela, ako je moguće od klinički bolesnih ptica ili bolesnih sentinel ptica;

                           (b)

                           sadržaj crijeva, mozak, dušnik, pluća, jetra, slezena, bubrezi i drugi vidljivo zahvaćeni organi što je moguće prije nakon uginuća bilo od:

                                       i.

                                       uginulih sentinel ptica i svih ptica uginulih pri dolasku i onih koje su uginule za vrijeme karantene; ili

                                       ii.

                                       najmanje 10 % uginulih ptica, u slučaju visoke smrtnosti manjih ptica u velikim pošiljkama.

               (3)

               Sva virološka i serološka testiranja uzoraka uzetih za vrijeme karantene moraju se obaviti u službenim laboratorijima, određenim od nadležnog tijela, korištenjem dijagnostičkih postupaka usklađenih s Dijagnostičkim priručnikom za influencu ptica i Priručnikom dijagnostičkih testova i cjepiva za kopnene životinje OIE-a za newcastlesku bolest. Za virološko pretraživanje dozvoljeno je objedinjavanje do najviše pet uzoraka pojedinačnih ptica u jedan skupni uzorak. Izmet mora biti objedinjen odvojeno od ostalih uzoraka organa i tkiva.

               (4)

               Izolati virusa moraju se dostaviti nacionalnom referentnom laboratoriju.

         PRILOG VI.

      Uredba stavljena izvan snage s popisom izmjena koje su uslijedile

               Uredba Komisije (EZ) br. 318/2007

               (SL L 84, 24.3.2007., str. 7.)

               Uredba Komisije (EZ) br. 1278/2007

               (SL L 284, 30.10.2007., str. 20.)

               Uredba Komisije (EZ) br. 86/2008

               (SL L 27, 31.1.2008., str. 8.)

               Uredba Komisije (EZ) br. 311/2008

               (SL L 93, 4.4.2008., str. 3.)

               Uredba Komisije (EZ) br. 607/2008

               (SL L 166, 27.6.2008., str. 18.)

               Uredba Komisije (EZ) br. 754/2008

               (SL L 205, 1.8.2008., str. 6.)

               Uredba Komisije (EZ) br. 1219/2008

               (SL L 330, 9.12.2008., str. 4.)

               Uredba Komisije (EZ) br. 1294/2008

               (SL L 340, 19.12.2008., str. 41.)

               Uredba Komisije (EZ) br. 201/2009

               (SL L 71, 17.3.2009., str. 3.)

               Uredba Komisije (EZ) br. 555/2009

               (SL L 164, 26.6.2009., str. 37.)

               Uredba Komisije (EZ) br. 1118/2009

               (SL L 307, 21.11.2009., str. 3.)

               Uredba Komisije (EU) br. 239/2010

               (SL L 75, 23.3.2010., str. 18.)

               Provedbena uredba Komisije (EU) br. 66/2012

               (SL L 23, 26.1.2012., str. 1.)

               Provedbena uredba Komisije (EU) br. 390/2012

               (SL L 121, 8.5.2012., str. 18.)

         PRILOG VII.

      Korelacijska tablica

               Uredba (EZ) br. 318/2007

               Ova Uredba

               Članci 1. i 2.

               Članci 1. i 2.

               Članak 3. prvi stavak

               Članak 3. prvi stavak

               Članak 3. drugi stavak točke (a) do (h)

               Članak 3. drugi stavak točke (a) do (h)

               Članak 3. drugi stavak točka i.

               —

               Članak 4.

               Članak 4.

               Članak 5. uvodne riječi

               Članak 5. uvodne riječi

               Članak 5. točka (a)

               Članak 5. točka (a)

               Članak 5. točka (b)

               Članak 5. točka (b)

               Članak 5. točka (ba)

               Članak 5. točka (c)

               Članak 5. točka (c)

               Članak 5. točka (d)

               Članak 5. točka (d)

               Članak 5. točka (e)

               Članak 5. točka (e)

               Članak 5. točka (f)

               Članak 5. točka (f)

               Članak 5. točka (g)

               Članak 5. točka (g)

               Članak 5. točka (h)

               Članak 5. točka (h)

               Članak 5. točka i.

               Članak 5. točka i.

               Članak 5. točka (j)

               Članci 6. do 18.

               Članci 6. do 18.

               Članak 19.

               —

               —

               Članak 19.

               Članak 20. prvi stavak

               Članak 20.

               Članak 20. drugi stavak

               —

               Prilozi I. do IV.

               Prilozi I. do IV.

               Prilog VI.

               Prilog V.

               —

               Prilog VI.

               —

               Prilog VII.


title: Provedbena uredba Vijeća (EU) br. 795/2012 od 28. kolovoza 2012. o izmjeni Provedbene uredbe (EU) br. 585/2012 o uvođenju konačne antidampinške pristojbe na uvoz određenih bešavnih cijevi od željeza ili čelika, podrijetlom iz Rusije i Ukrajine, nakon parcijalne privremene revizije prema članku 11. stavku 3. Uredbe (EZ) br. 1225/2009

text:
               11/Sv. 128

               HR

               Službeni list Europske unije

               280

         32012R0795

               L 238/1

               SLUŽBENI LIST EUROPSKE UNIJE

         PROVEDBENA UREDBA VIJEĆA (EU) br. 795/2012
   od 28. kolovoza 2012.
   o izmjeni Provedbene uredbe (EU) br. 585/2012 o uvođenju konačne antidampinške pristojbe na uvoz određenih bešavnih cijevi od željeza ili čelika, podrijetlom iz Rusije i Ukrajine, nakon parcijalne privremene revizije prema članku 11. stavku 3. Uredbe (EZ) br. 1225/2009
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 1225/2009 od 30. studenoga 2009. o zaštiti od dampinškog uvoza iz zemalja koje nisu članice Europske zajednice (1) (Osnovna uredba), a posebno njezin članak 9. stavak 4. i članak 11. stavak 3., stavak 5. i stavak 6.,
   uzimajući u obzir prijedlog koji je podnijela Europska komisija nakon savjetovanja sa Savjetodavnim odborom,
   budući da:
   1.   POSTUPAK

   1.1.   Mjere na snazi

               (1)

               Nakon antidampinškog ispitnog postupka („početni ispitni postupak”), Vijeće je Uredbom (EZ) br. 954/2006 (2) uvelo antidampinške pristojbe na uvoz određenih bešavnih cijevi od željeza ili čelika podrijetlom iz Hrvatske, Rusije i Ukrajine. Mjere su se sastojale antidampinške pristojbe ad valorem u rasponu od 12,3 % do 25,7 % na uvoz od poimence imenovanih proizvođača izvoznika u Ukrajini, te preostale stope pristojbe od 25,7 % na uvoz od svih ostalih trgovačkih društava u Ukrajini. Konačna antidampinška pristojba uvedena za izvoznika na kojeg se primjenjuje trenutačna revizija ispitnog postupka, CJSC Nikopolsky Seamless Tubes Plant Niko Tube i OJSC Nizhnedneprovsky Tube Rolling Plant, sada pod nazivom LLC Interpipe Niko Tube i OJSC Interpipe Nizhnedneprovsky Tube Rolling Plant („podnositelj zahtjeva” ili „Interpipe”), bila je 25,1 %.

               (2)

               Nakon što je trgovačko društvo Interpipe podnijelo zahtjev za poništenje Uredbe (EZ) br. 924/2006, Prvostupanjski sud Europskih zajednica je 10. ožujka 2009. poništio članak 1. te Uredbe, jer je antidampinška pristojba utvrđena za društvo Interpipe prelazila pristojbu koja bi bila primjenjiva da cijena izvoza nije bila prilagođena za proviziju kod prodaje putem posrednika vezanog trgovca, društva Sepco SA (3). Sud Europske unije je 16. veljače 2012. potvrdio presudu Prvostupanjskog suda (4).

               (3)

               Nakon tih presuda, Vijeće je izmijenilo Uredbu (EZ) br. 954/2006 u skladu s Provedbenom uredbom (EU) br. 540/2012 (5) kako bi ispravilo antidampinšku pristojbu uvedenu za društvo Interpipe jer je bila pogrešno utvrđena. U tom pogledu, antidampinška pristojba trenutačno na snazi za društvo Interpipe iznosi 17,7 %.

               (4)

               Nakon revizije nakon isteka mjere, Vijeće je Provedbenom uredbom (EU) br. 585/2012 (6), zadržalo mjere uvedene Uredbom (EZ) br. 954/2006 o uvozu određenih bešavnih cijevi od željeza ili čelika podrijetlom iz Rusije i Ukrajine („revizija ispitnog postupka nakon isteka mjere”).

               (5)

               U skladu s tim, mjere trenutačno na snazi su one utvrđene Provedbenom uredbom (EU) br. 585/2012, tj. između 24,1 % i 35,8 % za uvoz iz Rusije i između 12,3 % i 25,7 % za uvoz iz Ukrajine, pri čemu je Interpipe imao antidampinšku pristojbu od 17,7 %.

         1.2.   Zahtjev za parcijalnu privremenu reviziju

               (6)

               Komisija je 29. srpnja 2011., putem obavijesti objavljene u Službenom listu Europske unije („Obavijest o pokretanju postupka”) (7) najavila pokretanje parcijalne privremene revizije antidampinških mjera koje se primjenjuju na uvoz određenih bešavnih cijevi od željeza ili čelika podrijetlom iz Ukrajine, prema članku 11. stavku 2. Osnovne uredbe.

               (7)

               Revizija, koja je ograničena u opsegu primjene na preispitivanje dampinga, pokrenuta je nakon potkrijepljenog zahtjeva kojeg je podnijelo društvo Interpipe. U tom zahtjevu, društvo Interpipe dostavilo je dokaze prima facie da daljnja primjena mjere na njezinoj trenutačnoj razini više nije potrebna kako bi se uklonio učinak štetnog dampinga.

         1.3.   Ispitni postupak

               (8)

               Ispitni postupak razine dampinga obuhvatio je razdoblje od 1. travnja 2010. do 31. ožujka 2011. („razdoblje revizije ispitnog postupka” ili „RRIP”).

               (9)

               Komisija je o pokretanju parcijalne privremene revizije ispitnog postupka službeno obavijestila podnositelja zahtjeva, tijela zemlje izvoznice i industriju Unije. Zainteresirane strane dobile su priliku izraziti svoje stavove u pisanom obliku i zatražiti raspravu u roku određenom u obavijesti o pokretanju postupka.

               (10)

               Kako bi dobila potrebne podatke za ispitni postupak, Komisija je podnositelju zahtjeva poslala upitnik i dobila odgovor u roku određenom za tu svrhu.

               (11)

               Komisija je tražila i potvrdila sve podatke koje je smatrala neophodnima za potrebe utvrđivanje razine dampinga. Posjeti radi provjere izvršeni su u poslovnim prostorijama podnositelja zahtjeva i povezanih društava LLC Interpipe Ukraine i Interpipe Europe SA.

         2.   ODNOSNI PROIZVOD I ISTOVJETNI PROIZVOD

   2.1.   Odnosni proizvod

               (12)

               Odnosni je proizvod jednak onome utvrđenom u Provedbenoj uredbi (EU) br. 585/2012 kojom su uvedene mjere koje su trenutačno na snazi, odnosno određene za bešavne cijevi od željeza ili čelika (SPT), kružnog poprečnog presjeka, vanjskog promjera do najviše 406,4 mm s ekvivalentom ugljika (CEV) do 0,86 prema formuli i kemijskoj analizi Međunarodnog instituta za zavarivanje (IIW) (8), podrijetlom iz Ukrajine („odnosni proizvod”), trenutačno obuhvaćene oznakama KN ex 7304 11 00, ex 7304 19 10, ex 7304 19 30, ex 7304 22 00, ex 7304 23 00, ex 7304 24 00, ex 7304 29 10, ex 7304 29 30, ex 7304 31 80, ex 7304 39 58, ex 7304 39 92, ex 7304 39 93, ex 7304 51 89, ex 7304 59 92 i ex 7304 59 93.

         2.2.   Istovjetni proizvod

               (13)

               Kako je utvrđeno u početnom ispitnom postupku, kao i tijekom razdoblja revizije ispitnog postupka, trenutačni ispitni postupak potvrdio je da odnosni proizvod proizveden u Ukrajini i izvezen u Uniju, proizvod proizveden i prodavan na domaćem tržištu Ukrajine i proizvod koji su proizvođači iz Unije proizveli i prodali u Uniji imaju jednaka osnovna fizička i tehnička svojstva i krajnje korisnike. Stoga se ti proizvodi smatraju istovjetnim proizvodima u smislu članka 1. stavka 4. Osnovne uredbe.

         3.   DAMPING

   3.1.   Uvodne napomene

               (14)

               Interpipe je stopostotni vlasnik dvaju proizvođača izvoznika kojima u potpunosti upravlja, društava LLC Interpipe Niko Tube (Niko Tube) i OJSC Interpipe Nizhnedneprovsky Tube Rolling Plant (Interpipe NTRP). U skladu s uobičajenom praksom institucija, izračunana je jedna zajednička dampinška marža za dva proizvođača izvoznika. Iznos dampinga izračunan je najprije za svakog pojedinačnog proizvođača izvoznika prije utvrđivanja ponderirane prosječne stope dampinga za oba društva.

               (15)

               Ta je metodologija međutim bila drukčija od metodologije primijenjene u početnom ispitnom postupku, kada je dampinška marža izračunana objedinjavanjem podataka o proizvodnji, profitabilnosti i prodaji u Uniji za dva proizvodna subjekta. Promjena okolnosti koje jamče ovu promjenu metodologije rezultat je promjene organizacijske strukture grupacije koja omogućuje utvrđivanje odgovarajućeg društva proizvođača unutar grupacije u smislu prodaje i proizvodnje, što nije bilo moguće u početnom ispitnom postupku.

               (16)

               Nadalje, tijekom početnog ispitnog postupka, izvršena je prilagodba prema članku 2. stavku 5. Osnovne uredbe u pogledu troškova energije društva Interpipe, kako bi se razumno odrazili troškovi vezani uz proizvodnju i prodaju električne energije i plina u Ukrajini. Ta se prilagodba smatrala neophodnom zbog činjenice da su cijene plina i električne energije u Ukrajini u to vrijeme bile znatno niže od prosječnih cijena plaćenih u Uniji i nisu odražavale međunarodne tržišne cijene. Prilagodba cijene temeljila se na prosječnoj cijeni zabilježenoj u Rumunjskoj koja je u to vrijeme bila dio ispitnog postupka.

               (17)

               Međutim, suprotno početnom ispitnom postupku, smatra se da prilagodba cijene energije nije neophodna za potrebe trenutačne privremene revizije. Ispitni postupak je pokazao da su se prosječne cijene energije u Ukrajini sustavno povećavale od početnog ispitnog postupka, i to puno bržom stopom nego prosječne cijene u Europskoj uniji, time postupno smanjujući razliku između njih. Značajna razlika u troškovima energije koja je utvrđena tijekom početnog ispitnog postupka i opravdavala prilagodbu cijene stoga trenutačno nije prisutna.

               (18)

               Stoga se ne smatra prikladnim prilagoditi cijenu energije u okviru ove privremene revizije.

         3.2.   Damping uvoza tijekom RRIP-a

   3.2.1.   Uobičajena vrijednost

               (19)

               U skladu s člankom 2. stavkom 2. Osnovne uredbe, najprije je za svakog proizvođača koji surađuje ispitano je li njegov ukupni obujam domaće prodaje istovjetnog proizvoda nezavisnim kupcima bio reprezentativan u usporedbi s ukupnim obujmom izvozne prodaje u Uniji, odnosno, je li ukupan obujam takve prodaje predstavljao najmanje 5 % ukupnog obujma izvozne prodaje odnosnog proizvoda u Uniji. Ispitivanjem je utvrđeno da je domaća prodaja bila reprezentativna za oba proizvođača izvoznika.

               (20)

               Nadalje je ispitano je li svaka vrsta istovjetnog proizvoda koju su prodavali proizvođači izvoznici na svojem domaćem tržištu bila dostatno reprezentativna za potrebe primjene članka 2. stavka 2. Osnovne uredbe. Domaća prodaja konkretne vrste proizvoda smatrala se dostatno reprezentativnom kada je ukupni obujam te vrste proizvoda, koji je na domaćem tržištu nezavisnim kupcima tijekom RRIP-a prodavao proizvođač izvoznik, predstavljao najmanje 5 % ukupnog obujma prodaje usporedive vrste proizvoda izvezenog u Uniju.

               (21)

               U skladu s člankom 2. stavkom 4. Osnovne uredbe također se naknadno ispitivalo može li se za domaću prodaju svake vrste proizvoda prodanog u reprezentativnim količinama smatrati da je izvršena u uobičajenom tijeku trgovine. To je učinjeno tako što je utvrđen udio domaće prodaje nezavisnim kupcima na domaćem tržištu za svaku izvezenu vrstu odnosnog proizvoda tijekom RRIP-a.

               (22)

               Za one vrste proizvoda kod kojih je po obujmu više od 80 % prodaje na domaćem tržištu bilo iznad troška i kod kojih je ponderirana prosječna prodajna cijena te vrste proizvoda bila jednaka ili veća od jediničnog troška proizvodnje, uobičajena vrijednost po vrsti proizvoda izračunana je kao ponderirani prosjek stvarnih domaćih cijena ukupne prodaje odnosne vrste proizvoda, bez obzira na to je li ta prodaja bila profitabilna ili ne.

               (23)

               Kada je obujam profitabilne prodaje vrste proizvoda iznosio 80 % ili manje ukupnog obujma prodaje navedene vrste ili kada je ponderirana prosječna cijena navedene vrste bila niža od jediničnog troška proizvodnje, uobičajena se vrijednost temeljila na stvarnoj domaćoj cijeni koja je izračunana kao ponderirana prosječna cijena samo profitabilne domaće prodaje navedene vrste tijekom RRIP-a.

               (24)

               Uobičajena vrijednost nereprezentativnih vrsta (tj. onih kod kojih je domaća prodaja iznosila manje od 5 % izvozne prodaje u Uniju ili koja uopće nije prodavana na domaćem tržištu) izračunana je na temelju troška proizvodnje po vrsti proizvoda, čemu se dodaje iznos za prodaju, opće i administrativne troškove i za dobit. U slučaju postojeće domaće prodaje za odnosne vrste proizvoda korištena je dobit od transakcija u uobičajenom tijeku trgovine na domaćem tržištu, prema vrsti proizvoda. Kada nije bilo domaće prodaje, korištena je prosječna dobit. Tu promjenu metodologije prouzročila je činjenica da je, nakon početnog ispitnog postupka, Vijeće WTO-a izdalo a Nadležno tijelo za rješavanje sporova WTO-a donijelo izvješće o slučaju Europske zajednice – Antidampinška mjera u pogledu uzgojenog lososa iz Norveške (9), prema kojem se stvarna profitna marža uspostavljena za transakcije u uobičajenom tijeku trgovine odnosnih vrsta proizvoda za koje se uobičajena vrijednost morala izračunati ne može zanemariti.

               (25)

               Nakon objavljivanja konačnih zaključaka, dva proizvođača izvoznika tvrdila su da troškove za vrijeme mirovanja proizvodnje nije trebalo uključiti u cjelokupne troškove proizvodnje odnosnog proizvoda tijekom RRIP-a, tvrdeći da je to bilo kršenje članka 2. stavka 5. Osnovne uredbe i u suprotnosti s računovodstvenim načelima utvrđenima u Međunarodnim računovodstvenim standardima (MRS) i posebno u MRS-u 2. Kada se u obzir uzme da troškovi vezani uz proizvodnju odnosnog proizvoda nisu razumno prikazani u knjigama odnosnih stranaka, u pogledu članka 2. stavka 5. Osnovne uredbe trebalo bi naglasiti da ih je prema tom članku potrebno prilagoditi. Međutim, činjenica da to društvo nije poslovalo punim kapacitetom dovodi do zaključka da su ti troškovi nastali. Nadalje, takvi su troškovi zabilježeni kao troškovi u računu dobiti i gubitka dvaju trgovačkih društava izvoznika i mogu se izravno povezati s istovjetnim proizvodom. Nadalje, utvrđeno je da je upućivanje na MRS 2. nevažno, jer je cilj MRS-a 2. bio propisati računovodstveno praćenje inventara te ne utvrđuje što bi se trebalo smatrati troškom proizvodnje. Tvrdnja je stoga odbačena.

               (26)

               Isti proizvođač izvoznik također je tvrdio da su određeni financijski troškovi koji proizlaze iz zajmova, a koji su bili uključeni kao prodajni, opći i administrativni troškovi trebali biti isključeni. Tvrdio je da su ti zajmovi uzeti da bi se zadovoljila potreba za likvidnosti i kratkoročnim financiranjem društva i nisu bili vezani uz proizvodnju odnosnog proizvoda. Tijekom posjeta radi provjere nadalje je utvrđeno da su kamatni troškovi uglavnom bili vezani uz financiranje obrtnog kapitala. Stoga su kamatni troškovi dodijeljeni za sve proizvode. Proizvođači izvoznici nisu mogli dokazati da su kamatni troškovi bili namijenjeni drugim potrebama osim financiranja obrtnog kapitala. Dva proizvođača izvoznika nisu mogla dostaviti dodatne dokaze kojima bi potkrijepili svoje tvrdnje te je ova tvrdnja stoga odbačena.

         3.2.2.   Izvozna cijena

               (27)

               Sav izvoz odnosnog proizvoda dvojice proizvođača izvoznika izvršen je putem povezanog trgovačkog društva u Švicarskoj izravno nezavisnim kupcima u Uniji. Stoga je izvozna cijena utvrđena u skladu s člankom 2. stavkom 8. Osnovne uredbe na temelju izvozne cijene koja je stvarno plaćena ili koju treba platiti.

         3.2.3.   Usporedba

               (28)

               Podsjeća se da je u početnom ispitnom postupku izvršena prilagodba izvozne cijene prema članku 2. stavku 10 točki i. Osnovne uredbe, u slučajevima kada je prodaja ostvarena putem povezanih trgovaca. Međutim, u skladu s presudom Suda EU-a spomenutom u uvodnoj izjavi 2., prema kojoj se smatralo da prilagodba nije zajamčena, u ovoj privremenoj reviziji takva prilagodba nije izvršena.

               (29)

               Uobičajena vrijednost i izvozna cijena proizvođačâ izvoznikâ uspoređene su s obzirom na cijene franko tvornica. Kako bi se osigurala primjerena usporedba između uobičajene vrijednosti i izvozne cijene, napravljene su odgovarajuće prilagodbe na temelju razlika koje utječu na cijene i usporedivost cijena u skladu s člankom 2. stavkom 10. Osnovne uredbe. Na temelju toga, izvršene su prilagodbe u smislu troškova prijevoza, rabata i popusta, provizija i troškova kredita.

         3.2.4.   Dampinška marža

               (30)

               Ponderirana prosječna uobičajena vrijednost uspoređena je s ponderiranom prosječnom izvoznom cijenom prema vrsti proizvoda s obzirom na cijene franko tvornica za dva proizvođača izvoznika, prema članku 2. stavku 11. i stavku 12. Osnovne uredbe. Kako je spomenuto u uvodnoj izjavi 14., naknadno je utvrđena zajednička dampinška marža za Interpipe, izračunavanjem jedinstvene stope ponderiranog prosjeka dampinga za oba proizvođača izvoznika u društvu Interpipe.

               (31)

               Na temelju toga, dampinška marža, izražena kao postotak cijene CIF na granici Zajednice, neocarinjeno, iznosi 13,8 %.

         4.   TRAJNA PRIRODA PROMIJENJENIH OKOLNOSTI

               (32)

               U svojem zahtjevu za parcijalnu privremenu reviziju, podnositelj zahtjeva je tvrdio da su promjene u korporativnoj strukturi i organizaciji proizvodnje, kao i restrukturiranje organizacije prodaje na domaćem, kao i na stranim tržištima imale utjecaj na strukturu troška i stoga postojeća razina antidampinške marže više nije neophodna da bi se ublažio štetni damping.

               (33)

               Prema tome, ispitano je može li se razumno smatrati da su promjena okolnosti koja je dovela do pokretanja postupka privremene revizije i rezultat toga trajne prirode.

               (34)

               Ispitni postupak je utvrdio da su glavni čimbenici koji vode do niže dampinške marže utvrđene u reviziji ispitnog postupka promjene u korporativnoj organizaciji, koje obuhvaćaju spajanje dva proizvodna društva i restrukturiranje organizacije prodaje, koja je pojednostavljena. Te promjene koje su utjecale na strukturu troška podnositelja zahtjeva za proizvodnju i prodaju odnosnog proizvoda, strukturne su prirode te je time malo vjerojatno da će se promijeniti u bližoj budućnosti. Nadalje, nije bilo naznaka značajne volatilnosti cijena podnositelja zahtjeva.

               (35)

               Stoga je zaključeno da su te promjene trajne prirode i da nastavak primjene postojećih mjera na sadašnjoj razini više nije opravdan,

         DONIJELO JE OVU UREDBU:
   Članak 1.
   Unos u tablici iz članka 1. stavka 2. Provedbene uredbe (EU) br. 585/2012 vezan uz društva LLC Interpipe Niko Tube i OJSC Interpipe Nizhnedneprovsky Tube Rolling Plant (Interpipe NTRP) zamjenjuje se sljedećim:

               LLC Interpipe Niko Tube i OJSC Interpipe Nizhnedneprovsky Tube Rolling Plant (Interpipe NTRP)

               13,8 %

               A743

         Članak 2.
   Ova Uredba stupa na snagu sljedećeg dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 28. kolovoza 2012.

            Za Vijeće

            Predsjednik

         A. D. MAVROYIANNIS

      (1)  SL L 343, 22.12.2009., str. 51.

      (2)  SL L 175, 29.6.2006., str. 4.

      (3)  Predmet T-249/06 — Društva Interpipe Niko Tube i Interpipe NTRP protiv Vijeća, 2009 II-00383.

      (4)  Zajednički postupak C-191/09 i C-200/09 — Vijeće i Komisija protiv društava Interpipe Niko Tube i Interpipe NTRP.

      (5)  SL L 165, 26.6.2012., str. 1.

      (6)  SL L 174, 4.7.2012., str. 5.

      (7)  SL C 223, 29.7.2011., str. 8.

      (8)  CEV se određuje u skladu s Tehničkim izvješćem iz 1967., IIW dok. IX-535-67, koje je objavio Međunarodni institut za zavarivanje (IIW).

      (9)  WT/DS337/R od 16. studenoga 2007. – kako ga je donijelo Nadležno tijelo za rješavanje sporova 15. siječnja 2008.


title: Provedbena uredba Komisije (EU) 2015/2246 оd 3. prosinca 2015. o detaljnim odredbama u pogledu sustava registracijskih brojeva koji se primjenjuje na Registar europskih političkih stranaka i europskih političkih zaklada te informacija sadržanih u standardnim izvadcima iz Registra

text:
               4.12.2015

               HR

               Službeni list Europske unije

               L 318/28

         PROVEDBENA UREDBA KOMISIJE (EU) 2015/2246
   оd 3. prosinca 2015.
   o detaljnim odredbama u pogledu sustava registracijskih brojeva koji se primjenjuje na Registar europskih političkih stranaka i europskih političkih zaklada te informacija sadržanih u standardnim izvadcima iz Registra
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Uredbu (EU, Euratom) br. 1141/2014 Europskog parlamenta i Vijeća od 22. listopada 2014. o statutu i financiranju europskih političkih stranaka i europskih političkih zaklada (1), a posebno njezin članak 7. stavak 3.,
   budući da:

               (1)

               Potrebno je utvrditi pojedinosti o sustavu registracijskih brojeva za europske političke stranke i europske političke zaklade.

               (2)

               Potrebno je utvrditi sadržaj i oblik standardnog izvatka iz Registra koji se na zahtjev daje na raspolaganje trećim stranama. Taj bi standardni izvadak trebao sadržavati ključne informacije povezane s predmetnom europskom političkom strankom ili europskom političkom zakladom.

               (3)

               Mjere predviđene ovom Uredbom u skladu su s mišljenjem Odbora osnovanog člankom 37. Uredbe (EU, Euratom) br. 1141/2014,

         DONIJELA JE OVU UREDBU:
   Članak 1.
   Predmet
   Ovom se Uredbom uspostavlja sustav registracijskih brojeva koji se primjenjuje na Registar europskih političkih stranaka i europskih političkih zaklada (dalje u tekstu „Registar”) te sadržaj i oblik standardnih izvadaka iz tog Registra koji se na zahtjev daju na raspolaganje trećim stranama.
   Članak 2.
   Sustav registracijskih brojeva
   1.   Svakoj europskoj političkoj stranci i svakoj europskoj političkoj zakladi dodjeljuje se zasebni registracijski broj, prema kronološkom redoslijedu podnošenja zahtjeva za registraciju.
   2.   Registracijski se broj sastoji od dva dijela:

               (a)

               europske identifikacijske oznake;

               (b)

               nacionalne identifikacijske oznake, koja se navodi nakon europske identifikacijske oznake, ako država članica u kojoj se nalazi sjedište europske političke stranke ili europske političke zaklade primjenjuje vlastiti usporedni sustav registracijskih brojeva.

         3.   Oblik broja utvrđuje se u Prilogu I.
   Članak 3.
   Standardni izvadci
   1.   U standardnim izvadcima iz Registra sadržane su sljedeće informacije o predmetnoj europskoj političkoj stranci ili europskoj političkoj zakladi:

               (a)

               vrsta subjekta: europska politička stranka ili europska politička zaklada;

               (b)

               registracijski broj koji je dodijelilo Tijelo u skladu s člankom 2.;

               (c)

               puni naziv, skraćeni naziv i logotip;

               (d)

               država članica u kojoj se nalazi sjedište europske političke stranke ili europske političke zaklade;

               (e)

               ako je u državi članici u kojoj se nalazi sjedište moguća usporedna registracija, naziv, adresa i internetske stranice, ako postoje, tijela nadležnog za registraciju;

               (f)

               adresa sjedišta, adresa za korespondenciju ako je različita od adrese sjedišta, adresa e-pošte i internetske stranice, ako postoje;

               (g)

               datum registracije kao europska politička stranka ili europska politička zaklada i, ako je primjenjivo, datum brisanja iz Registra;

               (h)

               ako je europska politička stranka ili europska politička zaklada osnovana pretvorbom subjekta registriranog u državi članici, puni naziv i pravni status tog subjekta, uključujući nacionalni registracijski broj;

               (i)

               datum donošenja statuta i svih izmjena statuta;

               (j)

               samo za europske političke stranke:

                           —

                           popis stranaka članica,

                           —

                           broj članova europske političke stranke ili njezinih stranaka članica, prema potrebi, koji su članovi Europskog parlamenta,

                           —

                           naziv i registracijski broj pridružene europske političke zaklade, prema potrebi;

               (k)

               samo za europske političke zaklade:

                           —

                           popis organizacija članica,

                           —

                           naziv i registracijski broj pridružene europske političke stranke;

               (l)

               ime predsjednika i osoba koje obnašaju dužnosti s ovlastima administrativnog, financijskog ili pravnog zastupanja, uz jasno navođenje njihovih svojstava i ovlasti, pojedinačnih ili skupnih, za zastupanje subjekta prema trećim osobama i u sudskim postupcima.

         2.   Oblik standardnog izvatka utvrđuje se u Prilogu II.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 3. prosinca 2015.

            Za Komisiju

            Predsjednik

         Jean-Claude JUNCKER

      (1)  SL L 317, 4.11.2014., str. 1.

      PRILOG I.

         Oblik registracijskog broja

         Za europske političke stranke

                  EUPP x DČ
                  ili

                  EUPP x DČ y

         Za europske političke zaklade

                  EUPF x DČ
                  ili

                  EUPF x DČ y

            pri čemu je „x” broj koji je dodijelilo Tijelo prema kronološkom redoslijedu pristizanja zahtjeva, „DČ” dvoslovna oznaka države članice sjedišta (1), a „y” nacionalni registracijski broj, ako postoji.

         (1)  Oznaka Međunarodne organizacije za normizaciju (ISO) (ISO 3166 alpha-2), osim za Grčku i Ujedinjenu Kraljevinu, za koje treba upotrebljavati kratice EL i UK.

      PRILOG II.

         Oblik standardnih izvadaka

         Za europske političke stranke

                     Standardni izvadak iz Registra europskih političkih stranaka i europskih političkih zaklada

                  koji je izdalo Tijelo za europske političke stranke i europske političke zaklade uspostavljeno člankom 6. Uredbe (EU, Euratom) br. 1141/2014
                  (poštanska adresa Tijela)
                  Izvadak iz Registra od (datum)

                  Br.

                  Opis

                  Informacije iz Registra
                  (ili naznaka „nije primjenjivo”)

                  1.

                  Vrsta subjekta

                  europska politička stranka

                  2.

                  Registracijski broj (1)

                  3.

                  (a)

                  datum registracije

                  (b)

                  datum brisanja iz Registra (2)

                  4.

                  Puni naziv

                  5.

                  Skraćeni naziv

                  6.

                  Logotip

                  7.

                  Država članica sjedišta

                  8.

                  Adresa sjedišta

                  9.

                  Adresa za korespondenciju ako je različita od adrese sjedišta

                  10.

                  Internetske stranice

                  11.

                  Adresa e-pošte

                  12.

                  Datum donošenja statuta

                  13.

                  Datumi svih izmjena statuta

                  14.

                  Popis stranaka članica
                  (puni naziv i vrsta članstva)

                  15.

                  Broj članova europske političke stranke ili njezinih stranaka članica, prema potrebi, koji su članovi Europskog parlamenta

                  16.

                  Ime predsjednika

                  17.

                  Imena osoba koje obnašaju dužnosti s ovlastima administrativnog, financijskog ili pravnog zastupanja, uz navođenje njihovih svojstava i ovlasti, pojedinačnih ili skupnih, za zastupanje subjekta prema trećim osobama i u sudskim postupcima (3)

                  18.

                  Puni naziv i registracijski broj svih pridruženih europskih političkih zaklada

                  19.

                  Ako je u državi članici u kojoj se nalazi sjedište moguća usporedna registracija, naziv, adresa i internetske stranice tijela nadležnog za registraciju (3)

                  20.

                  Ako je europska politička stranka osnovana pretvorbom nacionalnog subjekta:

                              —

                              puni naziv (3)

                              —

                              pravni status (3)

                              —

                              nacionalni registracijski broj (3)

                        prijašnjeg subjekta

         Za europske političke zaklade

                     Standardni izvadak iz Registra europskih političkih stranaka i europskih političkih zaklada

                  koji je izdalo Tijelo za europske političke stranke i europske političke zaklade uspostavljeno člankom 6. Uredbe (EU, Euratom) br. 1141/2014
                  (poštanska adresa Tijela)
                  Izvadak iz Registra od (datum)

                  Br.

                  Opis

                  Informacije iz Registra
                  (ili naznaka „nije primjenjivo”)

                  1.

                  Vrsta subjekta

                  europska politička zaklada

                  2.

                  Registracijski broj (4)

                  3.

                  (a)

                  datum registracije

                  (b)

                  datum brisanja iz Registra (5)

                  4.

                  Puni naziv

                  5.

                  Skraćeni naziv

                  6.

                  Logotip

                  7.

                  Država članica sjedišta

                  8.

                  Adresa sjedišta

                  9.

                  Adresa za korespondenciju ako je različita od adrese sjedišta

                  10.

                  Internetske stranice

                  11.

                  Adresa e-pošte

                  12.

                  Datum donošenja statuta

                  13.

                  Datumi svih izmjena statuta

                  14.

                  Popis organizacija članica (puni naziv i vrsta članstva)

                  15.

                  Ime predsjednika

                  16.

                  Imena osoba koje obnašaju dužnosti s ovlastima administrativnog, financijskog ili pravnog zastupanja, uz navođenje njihovih svojstava i ovlasti, pojedinačnih ili skupnih, za zastupanje subjekta prema trećim osobama i u sudskim postupcima (6)

                  17.

                  Puni naziv i registracijski broj pridružene europske političke stranke

                  18.

                  Ako je u državi članici u kojoj se nalazi sjedište moguća usporedna registracija, naziv, adresa i internetske stranice tijela nadležnog za registraciju (6)

                  19.

                  Ako je europska politička zaklada osnovana pretvorbom nacionalnog subjekta:

                              —

                              puni naziv (6)

                              —

                              pravni status (6)

                              —

                              nacionalni registracijski broj (6)

                        prijašnjeg subjekta

         (1)  Registracijski broj dodjeljuje Tijelo u skladu s Provedbenom uredbom Komisije (EU) 2015/2246; ako se primjenjuje usporedni nacionalni sustav registracijskih brojeva, nacionalni registracijski broj čini završni element ovog registracijskog broja (sve što slijedi nakon dvoslovne oznake zemlje), a mjerodavno nadležno tijelo navodi se pod točkom 19.

         (2)  Ako u trenutku sastavljanja ovog izvatka subjekt više nema status europske političke stranke u skladu s Uredbom (EZ, Euratom) br. 1141/2014, u izvatku se navode informacije pohranjene u Registru na datum brisanja iz Registra.

         (3)  Tijelo nije nadležna ustanova za potvrdu zakonitosti ili cjelovitosti tog elementa; navode se informacije koje su trenutačno pohranjene u Registru.

         (4)  Registracijski broj dodjeljuje Tijelo u skladu s Provedbenom uredbom Komisije (EU) 2015/2246; ako se primjenjuje usporedni nacionalni sustav registracijskih brojeva, nacionalni registracijski broj čini završni element ovog registracijskog broja (sve što slijedi nakon dvoslovne oznake zemlje), a mjerodavno nadležno tijelo navodi se pod točkom 18.

         (5)  Ako u trenutku sastavljanja ovog izvatka subjekt više nema status europske političke stranke u skladu s Uredbom (EZ, Euratom) br. 1141/2014, u izvatku se navode informacije pohranjene u Registru na datum brisanja iz Registra.

         (6)  Tijelo nije nadležna ustanova za potvrdu zakonitosti ili cjelovitosti tog elementa; navode se informacije koje su trenutačno pohranjene u Registru.


title: Provedbena uredba Vijeća (EU) br. 961/2014 od 8. rujna 2014. o provedbi Uredbe (EU) br. 269/2014 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine

text:
               12.9.2014

               HR

               Službeni list Europske unije

               L 271/8

         PROVEDBENA UREDBA VIJEĆA (EU) br. 961/2014
   od 8. rujna 2014.
   o provedbi Uredbe (EU) br. 269/2014 o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EU) br. 269/2014 od 17. ožujka 2014. o mjerama ograničavanja u odnosu na djelovanja koja podrivaju ili ugrožavaju teritorijalnu cjelovitost, suverenost i neovisnost Ukrajine (1), a posebno njezin članak 14. stavak 1.,
   budući da:

               (1)

               Vijeće je 17. ožujka 2014. donijelo Uredbu (EU) br. 269/2014.

               (2)

               Imajući u vidu težinu situacije, Vijeće smatra da bi dodatne osobe i subjekte trebalo dodati na popis fizičkih i pravnih osoba, subjekata i tijela koja podliježu mjerama ograničavanja iz Priloga I. Uredbi (EU) br. 269/2014.

               (3)

               Prilog I. Uredbi (EU) br. 269/2014 trebalo bi stoga izmijeniti na odgovarajući način,

         DONIJELO JE OVU UREDBU:
   Članak 1.
   Osobe i subjekti navedeni u Prilogu ovoj Uredbi dodaju se na popis iz Priloga I. Uredbi (EU) br. 269/2014.
   Članak 2.
   Ova Uredba stupa na snagu na dan objave u Službenom listu Europske unije.

      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 8. rujna 2014.

            Za Vijeće

            Predsjednik

         S. GOZI

      (1)  SL L 78, 17.3.2014., str. 6.

      PRILOG
      Popis osoba i subjekata iz članka 1.

                  Ime

                  Osobni podaci

                  Obrazloženje

                  Datum uvrštenja na popis

                  1.

                  Alexander ZAKHARCHENKO
                  Александр Владимирович Захарченко

                  Rođen 1976. u Donjetsku

                  Dana 7. kolovoza zamijenio je Alexandera Borodaija kao takozvani „premijer” takozvane „Narodne Republike Donjetska”. Pri preuzimanju i obnašanju te dužnosti Zakharchenko je podupirao djelovanja i politike kojima se podriva teritorijalna cjelovitost, suverenitet i neovisnost Ukrajine.

                  12.9.2014.

                  2.

                  Vladimir KONONOV/poznat i kao „Tsar”

                  Rođen 14.10.1974. u Gorskyju

                  Dana 14. kolovoza zamijenio je Igora Strelkova/Girkina kao takozvani „ministar obrane” takozvane „Narodne Republike Donjetska”. Navodno je zapovijedao odredom separatističkih boraca u Donjetsku od travnja i obećao „riješiti strateški zadatak odbijanja ukrajinske vojne agresije”. Time je Konokov podupirao djelovanja i politike kojima se podriva teritorijalna cjelovitost, suverenitet i neovisnost Ukrajine.

                  12.9.2014.

                  3.

                  Miroslav Vladimirovich RUDENKO
                  Мирослав Владимирович Руденко

                  21.1.1983. u Debalcevu

                  Zapovjednik Narodne milicije Donbassa. Izjavio je između ostaloga da će svoje borbe nastaviti u ostatku zemlje. Time je Rudenko podupirao djelovanja i politike kojima se podriva teritorijalna cjelovitost, suverenitet i neovisnost Ukrajine.

                  12.9.2014.

                  4.

                  Gennadiy Nikolaiovych TSYPKALOV
                  Геннадий Николаевич Цыпкалов.

                  Rođen 6.21.1973.

                  Zamijenio je Marata Bashirova kao takozvani „premijer” takozvane „Narodne Republike Luganska”. Prethodno je djelovao u miliciji Vojske jugoistoka. Time je Tsypkalov podupirao djelovanja i politike kojima se podriva teritorijalna cjelovitost, suverenitet i neovisnost Ukrajine.

                  12.9.2014.

                  5.

                  Andrey Yurevich PINCHUK
                  Андрей Юрьевич ПИНЧУК

                  „Državni ministar sigurnosti” takozvane „Narodne Republike Donjetska”. Povezan s Vladimirom Antyufeyevom, koji je odgovoran za separatističke „vladine” aktivnosti takozvane „vlade Narodne Republike Donjetska”. Time je podupirao djelovanja i politike kojima se podriva teritorijalna cjelovitost, suverenitet i neovisnost Ukrajine.

                  12.9.2014.

                  6.

                  Oleg BEREZA
                  Олег БЕРЕЗА

                  „Ministar unutarnjih poslova” takozvane „Narodne Republike Donjetska”. Povezan s Vladimirom Antyufeyevom, koji je odgovoran za separatističke „vladine” aktivnosti takozvane „vlade Narodne Republike Donjetska”. Time je podupirao djelovanja i politike kojima se podriva teritorijalna cjelovitost, suverenitet i neovisnost Ukrajine.

                  12.9.2014.

                  7.

                  Andrei Nikolaevich RODKIN
                  Андрей Николаевич Родкин

                  Moskovski predstavnik takozvane „Narodne Republike Donjetska”. U svojim izjavama između ostalog govorio je o spremnosti milicije da provodi gerilski rat i njihovom osvajanju oružanih sustava ukrajinskih oružanih snaga. Time je podupirao djelovanja i politike kojima se podriva teritorijalna cjelovitost, suverenitet i neovisnost Ukrajine.

                  12.9.2014.

                  8.

                  Aleksandr KARAMAN
                  Александр караман

                  „Zamjenik premijera za socijalna pitanja” takozvane „Narodne Republike Donjetska”. Povezan s Vladimirom Antyufeyevom, koji je odgovoran za separatističke „vladine” aktivnosti takozvane „vlade Narodne Republike Donjetska”. Time je podupirao djelovanja i politike kojima se podriva teritorijalna cjelovitost, suverenitet i neovisnost Ukrajine. Štićenik ruskog zamjenika premijera Dmitryja Rogozina.

                  12.9.2014.

                  9.

                  Georgiy L'vovich MURADOV
                  Георгий Львович Мурадов

                  Rođen 19.11.1954.

                  Takozvani „zamjenik premijera” Krima i ovlašteni predstavnik Krima predsjedniku Putinu. Muradov je imao važnu ulogu u konsolidaciji ruske institucionalne kontrole nad Krimom nakon nezakonitog pripojenja. Time je podupirao djelovanja i politike kojima se podriva teritorijalna cjelovitost, suverenitet i neovisnost Ukrajine.

                  12.9.2014.

                  10.

                  Mikhail Sergeyevich SHEREMET
                  Михаил Сергеевич Шеремет

                  Rođen 23.5.1971. u Dzhankoyju

                  Takozvani „prvi zamjenik premijera” Krima. Sheremet je odigrao ključnu ulogu u organizaciji i provedbi referenduma od 16. ožujka na Krimu o ujedinjenju s Rusijom. U razdoblju referenduma Sheremet je navodno zapovijedao promoskovskim „samoobrambenim snagama” na Krimu. Time je podupirao djelovanja i politike kojima se podriva teritorijalna cjelovitost, suverenitet i neovisnost Ukrajine.

                  12.9.2014.

                  11.

                  Yuri Leonidovich VOROBIOV
                  Юрий Леонидович Воробьев

                  Rođen 2.2.1948. u Krasnoyarsku

                  Zamjenik predsjednika Federalnog vijeća Ruske Federacije. Dana 1. ožujka 2014. Vorobiov je javno u Federalnom vijeću podržao raspoređivanje ruskih snaga u Ukrajini. Nakon toga, glasao je za s time povezani dekret.

                  12.9.2014.

                  12.

                  Vladimir Volfovich ZHIRINOVSKY
                  Владимир Вольфович Жириновски

                  Rođen 10.6.1964. u Eidelshteinu, Kazakhstan

                  Član Vijeća državne Dume; vođa stranke LDPR. Aktivno je podržavao sudjelovanje ruskih oružanih snaga u Ukrajini i pripojenje Krima. Aktivno je zagovarao podjelu Ukrajine. Uime stranke LDPR kojom predsjeda potpisao je sporazum s takozvanom „Narodnom Republikom Donjetskom”.

                  12.9.2014.

                  13.

                  Vladimir Abdualiyevich VASILYEV

                  Rođen 11.8.1949. u Klinu

                  Zamjenik predsjednika državne Dume. Dana 20. ožujka 2014. glasao je za nacrt Federalnog ustavnog zakona „o primanju Republike Krima u Rusku Federaciju i o stvaranju novih federalnih entiteta u okviru Ruske Federacije – Republike Krima i Federalnog grada Sevastopolja”.

                  12.9.2014.

                  14.

                  Viktor Petrovich VODOLATSKY
                  Виктор Петрович Водолацкий

                  Rođen 19.8.1957. u regiji Azov.

                  Predsjednik („ataman”) Unije ruskih i stranih kozačkih snaga i zamjenik u državnoj Dumi. Podržao je pripojenje Krima i priznao je da su ruski Kozaci bili aktivno uključeni u ukrajinski sukob na strani separatista koje je podržala Moskva. Dana 20. ožujka 2014. glasao je za nacrt Federalnog ustavnog zakona „o primanju Republike Krima u Rusku Federaciju i o stvaranju novih federalnih entiteta u okviru Ruske Federacije – Republike Krima i Federalnog grada Sevastopolja”.

                  12.9.2014.

                  15.

                  Leonid Ivanovich KALASHNIKOV
                  Леонид Иванович Калашников

                  Rođen 6.8.1960. u Stepnoy Dvoretsu

                  Prvi zamjenik predsjednika Odbora za vanjske poslove državne Dume. Dana 20. ožujka 2014. glasao je za nacrt Federalnog ustavnog zakona „o primanju Republike Krima u Rusku Federaciju i o stvaranju novih federalnih entiteta u okviru Ruske Federacije – Republike Krima i Federalnog grada Sevastopolja”.

                  12.9.2014.

                  16.

                  Vladimir Stepanovich NIKITIN

                  Rođen 5.4.1948. u Opochki

                  Prvi zamjenik predsjednika Odbora za odnose s državama CIS-a, euroazijske integracije i veze sa sunarodnjacima u državnoj Dumi. Dana 20. ožujka 2014. glasao je za nacrt Federalnog ustavnog zakona „o primanju Republike Krima u Rusku Federaciju i o stvaranju novih federalnih entiteta u okviru Ruske Federacije – Republike Krima i Federalnog grada Sevastopolja”.

                  12.9.2014.

                  17.

                  Oleg Vladimirovich LEBEDEV
                  Олег Владимирович Лебедев

                  Rođen 21.3.1964. u Orelu/Rudnyju

                  Prvi zamjenik predsjednika Odbora za odnose s državama CIS-a, euroazijske integracije i veze sa sunarodnjacima u državnoj Dumi. Dana 20. ožujka 2014. glasao je za nacrt Federalnog ustavnog zakona „o primanju Republike Krima u Rusku Federaciju i o stvaranju novih federalnih entiteta u okviru Ruske Federacije – Republike Krima i Federalnog grada Sevastopolja”.

                  12.9.2014.

                  18.

                  Ivan Ivanovich MELNIKOV
                  Иван Иванович Мельников

                  Rođen 7.8.1950. u Bogoroditsku

                  Prvi zamjenik predsjednika, državna Duma. Dana 20. ožujka 2014. glasao je za nacrt Federalnog ustavnog zakona „o primanju Republike Krima u Rusku Federaciju i o stvaranju novih federalnih entiteta u okviru Ruske Federacije – Republike Krima i Federalnog grada Sevastopolja”.

                  12.9.2014.

                  19.

                  Igor Vladimirovich LEBEDEV
                  Игорь Владимирович Лебедев

                  Rođen 27.9.1972. u Moskvi

                  Zamjenik predsjednika, državna Duma. Dana 20. ožujka 2014. glasao je za nacrt Federalnog ustavnog zakona „o primanju Republike Krima u Rusku Federaciju i o stvaranju novih federalnih entiteta u okviru Ruske Federacije –Republike Krima i Federalnog grada Sevastopolja”.

                  12.9.2014.

                  20.

                  Nikolai Vladimirovich LEVICHEV
                  Николай Владимирович Левичев

                  Rođen 28.5.1953. u Pushkinu

                  Zamjenik predsjednika, državna Duma. Dana 20. ožujka 2014. glasao je za nacrt Federalnog ustavnog zakona „o primanju Republike Krima u Rusku Federaciju i o stvaranju novih federalnih entiteta u okviru Ruske Federacije – Republike Krima i Federalnog grada Sevastopolja”.

                  12.9.2014.

                  21.

                  Svetlana Sergeevna ZHUROVA
                  Светлана Сергеевна Журова

                  Rođena 7.1.1972. u Pavlovu na Nevi

                  Prva zamjenica predsjednika Odbora za vanjske poslove, državna Duma. Dana 20. ožujka 2014. glasala je za nacrt Federalnog ustavnog zakona „o primanju Republike Krima u Rusku Federaciju i o stvaranju novih federalnih entiteta u okviru Ruske Federacije – Republike Krima i Federalnog grada Sevastopolja”.

                  12.9.2014.

                  22.

                  Aleksey Vasilevich NAUMETS
                  Алексей Васильевич Hаумец

                  Rođen 11.2.1968.

                  General bojnik ruske vojske. Zapovijeda 76. zračnim odredom koji je uključen u rusku vojnu prisutnost na ukrajinskom državnom području, posobice tijekom nezakonitog pripojenja Krima.

                  12.9.2014.

                  23.

                  Sergey Viktorovich CHEMEZOV

                  Rođen 20.8.1952. u Cheremkhovu

                  Sergei Chemezov je jedan od poznatih bliskih suradnika predsjednika Putina; obojica su bili dužnosnici KGB-a raspoređeni u Dresdenu; član je Vrhovnog vijeća „Ujedinjene Rusije”. Zahvaljujući vezama s ruskim predsjednikom promaknut je na više pozicije u poduzećima pod državnom kontrolom. Predsjeda konglomeratom Rostec, vodećom ruskom korporacijom za obrambenu i industrijsku proizvodnju pod državnom kontrolom. Slijedom odluke ruske vlade Technoprometexpoort, društvo kći Rosteca planira izgradnju energetskog postrojenja na Krimu i time podupire njegovu integraciju u Rusku Federaciju.
                  Nadalje, Rosoboronexport, društvo kći Rosteca, podržao je integraciju krimskih obrambenih trgovačkih društava u rusku obrambenu industriju, time konsolidirajući nezakonito pripojenje Krima Ruskoj Federaciji.

                  12.9.2014.

                  24.

                  Alexander Mikhailovich BABAKOV
                  Aлександр Михайлович Бабаков

                  Rođen 8.2.1963. u Kišinjevu

                  Zastupnik u državoj Dumi, predsjednik povjerenstva državne Dume za zakonodavne odredbe o razvoju vojno-industrijskog kompleksa Ruske Federacije. Istaknuti je član „Ujedinjene Rusije” i poduzetnik s velikim ulaganjima u Ukrajini i na Krimu.
                  Dana 20. ožujka 2014. glasovao je za nacrt Federalnog ustavnog zakona „o primanju Republike Krima u Rusku Federaciju i o stvaranju novih federalnih entiteta u okviru Ruske Federacije – Republike Krima i Federalnog grada Sevastopolja”.

                  12.9.2014.